ผู้บัญชาการทหารสูงสุด เน้นย้ำ กำลังพลมีความพร้อมปฏิบัติหน้าที่สนับสนุนทุกภารกิจของรัฐบาล
ผู้บัญชาการทหารสูงสุด เน้นย้ำ กำลังพลมีความพร้อมปฏิบัติหน้าที่สนับสนุนทุกภารกิจของรัฐบาล ให้ทุกหน่วยร่วมมือให้การสนับสนุนการเลือกตั้งที่จะมีขึ้นในปี 2562 ตามสิทธิหน้าที่ของการเป็นพลเมืองไทยที่ดีต่อไป

พลตรี กฤษณ์  จันทรนิยม โฆษกกองบัญชาการกองทัพไทย เปิดเผยว่า พลเอก พรพิพัฒน์ เบญญศรี ผู้บัญชาการทหารสูงสุด สั่งการเน้นย้ำให้กำลังพลของกองบัญชาการกองทัพไทย ว่าจะต้องมีความมุ่งมั่นในการปฏิบัติหน้าที่ที่รับมอบหมายโดยทุกหน่วยต้องมีความพร้อมในการสนับสนุนรัฐบาลและคณะรักษาความสงบแห่งชาติ หรือ คสช. เพื่อร่วมกันแก้ไขปัญหาสำคัญของชาติตามบัญชาของพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม โดยยึดถือผลประโยชน์ของประเทศชาติและประชาชนเป็นสำคัญ
 
พร้อมกันนี้ ยังได้ขอให้กำลังพลทุกนายมีวิจารณญาณในการรับข้อมูลข่าวสารที่ถูกต้อง จะต้องวางตัวเป็นกลางทางการเมือง ให้ทุกหน่วยร่วมมือให้การสนับสนุนการเลือกตั้งที่จะมีขึ้นในปี 2562 ตามสิทธิหน้าที่ของการเป็นพลเมืองไทยที่ดีต่อไป

ทั้งนี้ได้กำชับให้ผู้บังคับหน่วยทุกหน่วยชี้แจงให้กำลังพลจะต้องมีทัศนคติในการเป็นทหารที่ดี มีความอดทนเสียสละ ปฏิบัติตามระเบียบวินัยทหารและประพฤติตัวอย่างเหมาะสม  สามารถเป็นที่พึ่งของประชาชนได้ในทุกโอกาสอย่างแท้จริง